एक ओर दीक्षा ने महिलाओं को इन चूल्हों के जरिये धुंए से निजात दिलाई वहीं इन चूल्हों को उन्होने रोजगार का साधन भी बनाया। दीक्षा ने अपने इस आइडिये को सफल बनाने के लिए डांग इलाके में रहने वाली 20 महिलाओं को चूल्हा बनाने की ट्रेनिंग दी, ताकि वो दूसरों के लिए भी चूल्हा बनाने का काम कर सकें। इस तरह इन आदिवासी महिलाओं की एक चूल्हा बनाने पर सौ रुपये की आमदनी होने लगी। दीक्षा का कहना है कि “आसानी से बनने वाले इन चूल्हों को बनाने में केवल एक घंटा लगता है, ऐसे में अगर कोई महिला दिन भर में 3-4 चूल्हे भी बना लेती है तो वो हर हफ्ते 2 हजार रुपये तक कमा सकती है।” हालांकि शुरूआत में उनके इस काम में ज्यादातर गांव वालों ने रूचि नहीं दिखाई लेकिन दीक्षा ने भी हिम्मत नहीं हारी और उन्होने डांग के करीब 20-30 गांवों का दौरा किया और लोगों को ना सिर्फ खास तरह के चूल्हे के बारे में समझाया बल्कि इससे मिलने वाले फायदे की भी जानकारी दी। उनकी इस कोशिश से कुछ गांव वाले इन चूल्हों को लगाने के लिए तैयार हो गये। धीरे धीरे जब दूसरे लोगों ने इन चूल्हों का असर देखा तो वो भी इन चूल्हों को लेकर अपनी रूचि दिखाने लगे। यहां पर करीब साल भर काम करने के बाद दीक्षा कुछ समय बाद आगां खां फाउंडेशन के साथ जुड़ गई। जिसके जरिये उन्होने बिहार के समस्तीपुर जिले में इस तरह के चूल्हे के मॉडल पर काम किया, ताकि यहां की महिलाओं को भी धुंए से आजादी मिल सके। आज गुजरात और समस्तीपुर में उनके डिजाइन किये चूल्हे अच्छी तरह से काम कर रहें हैं, वहीं दूसरी ओर इन चूल्हों के कारण यहां की महिलाओं कि जिंदगी में भी बदलाव देखने को मिला है।